SAJÓ LÁSZLÓ

Még egy ballada   
  
  
Csövek bennem, a plafonég fölöttem,   
Alattam izzadt lepedő, kispárna,   
Nappal, ha fehér köpenyesek jönnek,   
Éjszaka, ha fönt ég a félgömb lámpa,   
Napéj összefolyva, mint taknyom-nyálam,   
Plafonhanyatt már kiterítve fekszem,   
Boncasztalán istensegéd halálnak,   
De ezt a verset még megírom fejben.   
  
Infúziót még most is mért csöpögtetsz   
Belém, kárba veszett anyag, halálra   
Táplál, árnyékom kimutatta röntgen,   
Ékágén lassan kisimúl az ábra,   
Fulladásos halált halunk mindnyájan,   
Istenem, mért hagytál magamra engem,   
Rám szakad az égbolt oxigénsátra,   
De ezt a verset még megírom fejben.   
  
Valaki levegőért könyörögve   
Zihál bennem elevenen elásva,   
Azután csönd lesz, most és mindörökre,   
Csak a túlvilág sötét fóliája   
Zizeg, friss huzat, új beteg az ágyra,   
És levegő! engem kiszellőztetnek,   
Kint, mi se történt, ugyanaz a nyár van,   
De ezt a verset még megírom fejben.   
  
AJÁNLÁS   
  
az ember lehajtja szépen   
végül fejével biccent nem   
remél így jelzi istennek   
kikapcsolhatja a gépet   
a verset megírtam fejben   
  
csak el ne felejtsem   
  
  
A szövegben Kant-, Csokonai-, Andrej Tarkovszkij-, bibliai, Pilinszky-, József Attila-áthallás.